1Te'uri i Kajwal xe u cha chic je seténta, y xe u tak bi pa cacabil chuwach ire, que 'e pa tak tinimit, que 'e pa tak jyub, pa ca 'e na wi ire. 2Xu bij chique: —Katzij, lic nim i jach' 'o chakawach, nim i cosech molic craj; i ajchaquib xa je queb oxib. Chi tz'onoj 'uri che i Rajaw i chac che u taka li rajchaquib chu 'onquil. 3Jix yix pa chac. Quix in tak bic pacha ix ral tak chij chiquixol i utiw. 4Are qui maj i be, mi c'am bi wach i qui tijo, xak mi ne i mer, lo'bal-re; xak mi c'am chubi jumolaj i xajab; xak mi bay iwib pa tak be chi ch'a'atic. 5Ni'pa i ja pa quix oc wi, chi tioxij i rajaw ja, chi tz'onoj i 'utz re i Dios piquiwi ni'pa i je 'o ru' ja. 6I rajaw ja, we 'utz u c'ux, ca q'uiji i 'utz-le puwi chi xi tz'onoj che i Dios. Xak we n-'us ta i c'ulaxic quiqui 'ano, mi tz'onoj 'uri i 'utz re i Dios piquiwi. 7We xi riko pa i quix c'ulax wi, chix 'ol chila c'a te qui canaj we xix el chila, to' mix bin chi tak ja. Wach quiqui sujuj chiwe tzuk-bal-iwe, chi tija y chi tu'u. 'Utz we quix qui tzuk na, man jun aj chac ca majaw che chi ca toj na man u ch'acom. 8Are quix oc che jun tinimit, we quix qui c'ulaj, chi tija wach quiqui sujuj chiwe, xak 9che iwutzirsaj i iwabib je 'o chila; chi bij chique i winak: "I 'atbal tzij re i Dios ya ca jekanic, nakaj chic 'o wi chiwe," chix chok chique. 10Yix, we xix upon che jun tinimit y n-quix qui c'ulaj taj, chix el 'uri pa be y chi bij chique: 11"I ulew re i tinimit yix chi xnaq'ui che i kakan, caka pu can chiwach; iri, c'utbal-re chiwe, chikul yix 'o wi i mac. Xui-ri, cha c'un chi c'ux, i 'utz laj 'atbal tzij re i Dios ka sujum chiwe, y n-xiwaj taj," chix chok chique. 12Quin bij iri chiwe: pa q'uisbal 'ij, nim i tojpen ca tzak na puwi i tinimit-le. Nim ni tojpen ca pe na puwi, chuwach i mal laj tinimit Sodóma —xu bij i Jesus chique u tijoxelab. 13Xu bij i Jesus chique i winak: —¡To' i wach yix, ix aj tinimit Corazin! ¡To' i wach yix, ix aj tinimit Betsáida! Nic are wi qui coj qui mac i queb tinimit Tíro y Sidon, man n-ta Dios cu' qui bij yix. Xui-ri, we tene in 'anom uq'uial milágro cu' ique pacha in 'anom iwu' yix, ique 'uri ya qui jalwachim tene chic-i i qui c'aslemal; xak que bison tene-ri rumal i qui mac. 14Xui-ri yix ni jalwachim ta i c'aslemal; are ca c'un i q'uisbal 'ij, nim ni tojpen ca pe piwi, chuwach i tojpen chi ca pe piquiwi i je aj Tíro, i je aj Sidon. 15Xak yix, chi ix aj tinimit Capernaum, qui ch'ob yix lic ix 'utz, ya mer quix oc chila chicaj, qui bij yix. Xui-ri, ya mer quix kaj pa 'a'. (Queje ile xu bij i Jesus chique.) Te'uri xu bij chique u tijoxelab: 16—Pachin jun lic cu coj retalil wach i qui bij yix, que'el 'uri che chi ca tijin chu cojic wach i quin bij yin; xak pachin jun quix u xutuj yix, que'el 'uri chi are yin quin u xutuj. Pachin jun quin u xutuj, que'elok chi cu xutuj i Dios, chi in takawnak lok. (Queje xu bij i Jesus ile chique.) 17Xo'on panok, xe tzalij li seténta, lic que quicotic. Xqui bij: —Kajwal, nim i cho'ab xa ya paka'ab. Xak 'o ne li itzel tew xe 'el chique i winak are xka cuxtaj a bi chique —xqui bij che. 18I Jesus xu bij chique: —Xak i itzel, chi Satanas, xkaj u cho'ab, xwil yin wach u tzakic pacha jun ray aj chicaj. 19Katzij, nim i cho'ab in yom chiwe: quix bin na piquiwi i cumatz, tak i sinaj, y n-ta c'ax quiqui 'an chiwe. Quix tiqui che itzel, ronojel i u cho'ab y n-ta cu 'an chiwe. 20Xui-ri, mix quicot che ile. Mix quicot rumal itzel tew chi que cojon chiwe, chi que 'anmaj chiwach. Are, chix quicot che, chi tz'ibtal chic i bi chila chicaj. (Queje xu bij i Jesus ile chique.) 21Are 'uri, i Jesus lic ca quicot rumal u Tewal i Dios; xu jek ch'a'atic ru' i Dios. Xu bij: —Quin c'amwaj, quin tioxij chawe, Ta, chi at rajaw i caj, at rajaw i ulew. Quin tioxij chawe man a yom chique i n-ti qui 'ij chi quiqui ta u be wach a ch'obom yet. Xui-ri awuwam u wach chique i 'o qui no'oj, chique i nimak qui nojbal. Queje xa 'an ile, Ta, man queje ile cawaj yet —xu bij i Jesus. 22Te'uri xu bij chique i winak: —Ronojel ni'pa i 'olic, in Kajaw u yom pin'ab yin. Mi jun reta'am pachin i u C'ojol i Dios, xui i Ta chicaj. Xak mi jun reta'am pachin i Ta; xui yin chi in u C'ojol weta'am, xak ni'pa i winak chi quin 'alijinsaj i Dios chique, queta'am. Queje xu bij i Jesus ile chique i winak. 23Are 'uri, i Jesus xe u takej i u tijoxelab. Xu bij chique ique quituquel: —'Utz iwe yix, rumal wach tak quix tijin chi rilic. 24Quin bij iri chiwe: Je q'ui ajbil u tzij i Dios ujer, xak i nimak tak 'atol tzij, xcaj rilic u wach, ni'pa tak i quix tijin yix chi rilic wo'or, péro n-xquil taj; xcaj te u tayic i tzij chi quix tijin yix chu tayic, péro n-xqui ta taj. (Queje ile xu bij i Jesus chique i u tijoxelab.) 25'O jun tijonel re i ujer 'atbal tzij, craj ire cu c'am u pam i Jesus; xwalijic y xa 'e ru'; xu tz'onoj che: —Tijonel, ¿Wach i quin 'an na, quin rikbej re in c'aslemal chi n-tu q'uisic? —xu bij. 26I Jesus xu la' u wach che: —¿Wach cu bij i ujer 'atbal tzij? ¿Wach cawil yet che i wuj-le? —xu bij che. 27Ire xu bij: —Cu bij i u wuj i Dios, "Chawaj Awajwal Dios ronojel a c'ux, ronojel awanima, ronojel a nojbal, ronojel a cho'ab," cu bij. Xak cu bij: "Chawaj a lo'c'anij pacha cawaj awib yet," queje ile tz'ibtal canok —xu bij i achi. 28Te'uri i Jesus xi bij che: —'Utz i xa bij; we queje ca 'an yet ile, ca rik 'uri a c'aslemal —co'ono. 29I tijonel re i tzij pixab, craj ire lic 'o u no'oj quiquil ni winak; rumal-i xu tz'onoj chic: —¿Je pachin in lo'c'anij? —xu bij. 30Are 'uri i Jesus xu jek u bixquil jun tijojbal tzij che. Xu bij: —'O jun aj Israel xel pa Jerusalen, 'enam-re pa Jerico. Are ca tijin chi be, xe u c'ulaj juban ili'omab y xqui chapo. Xquel'aj ubitak-re, xak i u 'u'. Xqui 'an c'ax che, laj xqui camsaj canok; y xe 'ec. 31Jun rat u 'onquil ile, 'o jun sacerdóte xic'aw che i be-le. Are xril i achi chi 'antal c'ax che, xu sol u be chuwach. 32Xo'on chupanok, 'o jun aj patan pa rachoch i Dios xak xic'aw che i be-le. Are xupon chila pa 'o wi i achi, xui xrilo, xak xu sol u be chuwach, y xa 'ec. 33Xo'on chupan jubi', 'o jun achi aj Samária ca tijin chi be, xic'aw ru'. Ire, are xrilo, lic c'ax xu na u c'ux, 34y xtejeb ru'. Xu cunaj i soctajnak che; xu coj acéite che, tak i víno. Y xu xim ru' c'ul. Te'uri xu ya bi chirij u caway y xu c'am bic; xu tzucuj u posar y xu chajij. 35Chucab 'ij, are ya cu maj u be, xu ya can mer che i rajaw i posar. Xu bij che: "Ca chajij i achi-ri chwe, y we n-co'on ti mer-le, are quin tzalij chalok, quin yijba chawe," xu bij. (Queje i tijojbal tzij ile xu bij i Jesus che i tijonel re i 'atbal tzij.) 36Te'uri xu bij che: —Wo'or cha bij chwe wach ca ch'ob yet che ile. ¿Pachin chique i je oxib-le xu 'an u lo'c'anij che i achi chi soctajnak cumal ili'omab? —xu bij. 37I tijonel re i 'atbal tzij xu bij: —Are i jun chi c'ax xu na i achi soctajnak —co'ono. Te'uri i Jesus xu bij che: —Xak yet queje cha 'ana ile —co'on che. 38I Jesus xu maj chubi u be, y xupon che jun aldéa pa 'o wi i rachoch jun ixok, ati Márta u bi. Ire xu c'ulaj i Jesus ru' ja. 39I ixok-le, 'o jun u cha', ati Mariy u bi. Ire xcubi chi rakan i Jesus, cu tabej-re wach i cu bij. 40I ati Márta, lic 'o i cu 'ano, lic ca c'achir rumal. Are 'uri ire xtejeb pan ru' i Jesus. Xu bij che: —Kajwal, yin lic 'o ni quin 'ano; in cha' n-quin u to taj. ¿N-ta co'on ile chawe? Cha bij che chi quin u to —xu bij. 41I Jesus xu bij che: —Ati Márta, lic latz'abnak a wach ru' wach i ca 'ano, lic cat c'achir rumal. 42Xa junacos 'o u chac ca 'ano, pacha ca tijin i ati Mariy chu 'anic. Ire u chom ni 'utz chawach yet, chi cajwax che, y mi jun ca majaw che. (Queje xu bij i Jesus ile che.)
SAN LUCAS 10